CELEX: 32021R0686
Language: lt
Date: 2021-04-23 00:00:00
Title: Komisijos įgyvendinimo reglamentas (ES) 2021/686 2021 m. balandžio 23 d. kuriuo leidžiama vartoti maisto produktų sveikumo teiginį, nesusijusį su susirgimo rizikos mažinimu, vaikų vystymusi ir sveikata, ir kuriuo iš dalies keičiamas Reglamentas (ES) Nr. 432/2012 (Tekstas svarbus EEE)

2021 4 27   
               
               
                  LT
               
               
                  Europos Sąjungos oficialusis leidinys
               
               
                  L 143/8
               
            
         KOMISIJOS ĮGYVENDINIMO REGLAMENTAS (ES) 2021/686
         2021 m. balandžio 23 d.
         kuriuo leidžiama vartoti maisto produktų sveikumo teiginį, nesusijusį su susirgimo rizikos mažinimu, vaikų vystymusi ir sveikata, ir kuriuo iš dalies keičiamas Reglamentas (ES) Nr. 432/2012
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. gruodžio 20 d. Europos Parlamento ir Tarybos reglamentą (EB) Nr. 1924/2006 dėl teiginių apie maisto produktų maistingumą ir sveikatingumą (1), ypač į jo 18 straipsnio 4 dalį,
         kadangi:
         
                     (1)
                  
                  
                     pagal Reglamentą (EB) Nr. 1924/2006 maisto produktų sveikumo teiginiai draudžiami, jeigu jie nėra leisti vartoti Komisijos laikantis to reglamento reikalavimų ir nėra įtraukti į leidžiamų vartoti teiginių sąrašą;
                  
               
                     (2)
                  
                  
                     pagal Reglamento (EB) Nr. 1924/2006 (2) 13 straipsnio 3 dalį priimtas Komisijos reglamentas (ES) Nr. 432/2012, kuriuo sudarytas leidžiamų vartoti maisto produktų sveikumo teiginių, nesusijusių su susirgimo rizikos mažinimu ir su vaikų vystymusi ir sveikata, sąrašas;
                  
               
                     (3)
                  
                  
                     Reglamente (EB) Nr. 1924/2006 taip pat nustatyta, kad paraiškas leisti vartoti sveikumo teiginius maisto verslo subjektai gali teikti valstybės narės nacionalinei kompetentingai institucijai. Nacionalinė kompetentinga institucija turi perduoti reikalavimus atitinkančias paraiškas Europos maisto saugos tarnybai (EFSA) (toliau – Tarnyba) moksliniam vertinimui atlikti ir Komisijai bei valstybėms narėms susipažinti;
                  
               
                     (4)
                  
                  
                     Komisija, atsižvelgdama į Tarnybos nuomonę, sprendžia dėl leidimo vartoti sveikumo teiginius suteikimo;
                  
               
                     (5)
                  
                  
                     siekiant skatinti inovacijas, sveikumo teiginiai, kurie grindžiami naujausiais moksliniais duomenimis ir (arba) prie kurių pridedamas prašymas užtikrinti nuosavybės teise priklausančių duomenų apsaugą, tvirtinami skubos tvarka;
                  
               
                     (6)
                  
                  
                     gavus „Specialised Nutrition Europe („SNE“)“ paraišką, pateiktą pagal Reglamento (EB) Nr. 1924/2006 13 straipsnio 5 dalį, Tarnyba paprašyta pateikti nuomonę dėl sveikumo teiginio, susijusio angliavandenių (CHO) tirpalais ir geresnio fizinio pajėgumo palaikymo labai intensyvių ir ilgai trunkančių fizinių pratimų metu (klausimas Nr. EFSA-Q-2017-00621). Pareiškėjo pasiūlytas teiginys suformuluotas taip: „Glikeminių angliavandenių vartojimas labai intensyvių ir ilgai trunkančių fizinių pratimų metu padeda palaikyti geresnį fizinį pajėgumą“;
                  
               
                     (7)
                  
                  
                     2018 m. kovo 13 d. Komisija ir valstybės narės gavo Tarnybos mokslinę nuomonę (3), kurioje, remiantis pateiktais duomenimis, padaryta išvada, kad yra priežastinis CHO tirpalų vartojimo ir geresnio fizinio pajėgumo labai intensyvių ir ilgai trunkančių fizinių pratimų metu tikslinėje sveikų treniruotų suaugusiųjų, darančių labai intensyvius (ne mažiau kaip 65 % VO2max) ir ilgai trunkančius (ne mažiau kaip 60 min.) fizinius pratimus, grupėje ryšys. Taigi šią išvadą atitinkantis sveikumo teiginys turėtų būti laikomas atitinkančiu Reglamento (EB) Nr. 1924/2006 reikalavimus ir reikėtų jį įtraukti į Sąjungos leidžiamų vartoti sveikumo teiginių sąrašą, sudarytą Reglamentu (ES) Nr. 432/2012;
                  
               
                     (8)
                  
                  
                     Reglamento (EB) Nr. 1924/2006 13 straipsnio 3 dalyje nustatyta, kad leidžiant vartoti sveikumo teiginius turi būti nurodytos visos būtinos jų vartojimo sąlygos (įskaitant apribojimus). Todėl leidžiamų vartoti sveikumo teiginių sąraše turėtų būti nustatyta atitinkamų teiginių formuluotė ir konkrečios vartojimo sąlygos ir, jei taikoma, vartojimo sąlygos ar apribojimai ir (arba) papildomi teiginiai ar įspėjimai, laikantis Reglamente (EB) Nr. 1924/2006 nustatytų taisyklių ir atsižvelgiant į Tarnybos nuomones;
                  
               
                     (9)
                  
                  
                     vienas iš Reglamento (EB) Nr. 1924/2006 tikslų yra užtikrinti, kad sveikumo teiginiai būtų teisingi, aiškūs ir patikimi bei naudingi vartotojui ir kad to siekiant būtų atsižvelgiama į teiginių formuluotę ir pateikimą. Todėl tais atvejais, kai pareiškėjo vartojama teiginio formuluotė, palyginti su jau leidžiamais vartoti sveikumo teiginiais, turi tą pačią prasmę vartotojams, nes nurodomas tas pats maisto produkto kategorijos, maisto produkto ar vienos iš jo sudedamųjų dalių ir sveikatos ryšys, toks teiginys turėtų būti vartojamas laikantis tų pačių vartojimo sąlygų, išvardytų šio reglamento priede;
                  
               
                     (10)
                  
                  
                     pagal Reglamento (EB) Nr. 1924/2006 20 straipsnį teiginių apie maisto produktų maistingumą ir sveikumą registras, kuriame yra visi leidžiami vartoti sveikumo teiginiai, turėtų būti atnaujintas, kad būtų atsižvelgta į sveikumo teiginį, kurį leista vartoti šiuo reglamentu;
                  
               
                     (11)
                  
                  
                     todėl Reglamentas (ES) Nr. 432/2012 turėtų būti atitinkamai iš dalies pakeistas;
                  
               
                     (12)
                  
                  
                     Buvo konsultuotasi su valstybėmis narėmis,
                  
               PRIĖMĖ ŠĮ REGLAMENTĄ:
         
            1 straipsnis
            Šio reglamento priede pateiktas sveikumo teiginys įtraukiamas į Sąjungos leidžiamų vartoti teiginių sąrašą, kaip nustatyta Reglamento (EB) Nr. 1924/2006 13 straipsnio 3 dalyje.
         
         
            2 straipsnis
            Reglamento (ES) Nr. 432/2012 priedas iš dalies keičiamas pagal šio reglamento priedą.
         
         
            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. balandžio 23 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 404, 2006 12 30, p. 9.
         
            (2)  2012 m. gegužės 16 d. Komisijos reglamentas (ES) Nr. 432/2012 dėl tam tikrų leidžiamų vartoti teiginių apie maisto produktų sveikumą, išskyrus teiginius apie susirgimo rizikos mažinimą, vaikų vystymąsi ir sveikatą, sąrašo sudarymo (OL L 136, 2012 5 25, p. 1).
         
            (3)  EFSA Journal 2018;16(3):5191.
      
      
         
            PRIEDAS
            Reglamento (ES) Nr. 432/2012 priede abėcėlės tvarka įterpiamas toks įrašas:
            
               
                           Maistinė ar kita medžiaga, maisto produktas ar maisto produkto kategorija
                        
                        
                           Teiginys
                        
                        
                           Teiginio vartojimo sąlygos
                        
                        
                           Maisto produkto vartojimo sąlygos ir (arba) apribojimai ir (arba) papildomi teiginiai ar perspėjimai
                        
                        
                           EMST leidinio numeris
                        
                        
                           EMST vertinti pateikto konsoliduoto sąrašo įrašo atitinkamas numeris
                        
                     
                           „Angliavandenių tirpalai
                        
                        
                           Angliavandenių tirpalai padeda palaikyti geresnį treniruotų suaugusiųjų fizinį pajėgumą labai intensyvių ir ilgai trunkančių fizinių pratimų metu.
                        
                        
                           Teiginys gali būti vartojamas apibūdinti tik tokiems angliavandenių tirpalams, kurie, remiantis vartojimo instrukcijomis, suteikia nuo 30 g iki 90 g angliavandenių per valandą, o šie angliavandeniai yra gliukozė, sacharozė, fruktozė ir (arba) maltodekstrinai, ir laikomasi šių sąlygų:
                           
                                       a)
                                    
                                    
                                       fruktozė (iš fruktozės ir (arba) sacharozės) neturėtų sudaryti daugiau kaip 1/3 visų angliavandenių ir
                                    
                                 
                                       b)
                                    
                                    
                                       gliukozė (iš gliukozės, sacharozės ir (arba) maltodekstrinų) neturėtų viršyti 60 g/h.
                                    
                                 Vartotojui pateikiama informacija, kad teigiamą poveikį gauna tik treniruoti suaugusieji, darantys labai intensyvius (ne mažiau kaip 65 proc. VO2max) ir ilgai trunkančius (ne mažiau kaip 60 min.) fizinius pratimus.
                        
                        
                           Teiginys gali būti vartojamas apibūdinti tik maisto produktams, skirtiems treniruotiems suaugusiesiems, darantiems labai intensyvius ir ilgai trunkančius fizinius pratimus.
                        
                        
                           2018;16(3):5191“